Broj: 711-I-53-M-40/18-03-18

Zagreb, 4. travnja 2018.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavak 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnika Marka Sladoljeva, zastupnika u Hrvatskom saboru,** za davanjem mišljenja Povjerenstva**,** na 3. sjednici, održanoj dana 4. travnja 2018.g., daje sljedeće:

**MIŠLJENJE**

**Na temelju članka 12. ZSSI-a, dužnosnik Marko Sladoljev, koji prima plaću za obnašanje dužnosti zastupnika u Hrvatskom saboru, ne smije primati naknadu za obnašanje javne dužnosti člana Vijeća Gradske četvrti Stenjevec.**

Obrazloženje

Zahtjev za davanjem mišljenja Povjerenstva podnio je Marko Sladoljev, zastupnik u Hrvatskom saboru. U knjigama ulazne pošte zahtjev je zaprimljen pod poslovnim brojem 711-U-992-M-40/18-01-4, dana 20. ožujka 2018.g., a povodom kojeg se vodi predmet broj M-40/18.

Člankom 3. stavkom 1. točkom 3. ZSSI-a propisano je da su zastupnici u Hrvatskom saboru dužnosnici u smislu toga Zakona. Uvidom u Registar dužnosnika utvrđeno je da Marko Sladoljev obnaša dužnost zastupnika u 9. sazivu Hrvatskog sabora, počevši od 17. listopada 2018.g., kao i da je istu dužnost obnašao u 8. sazivu Hrvatskog sabora. Stoga je Marko Sladoljev, povodom obnašanja navedene dužnosti, obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a, propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno, na zahtjev dužnosnika, dati obrazloženo mišljenje u roku od 15 dana od dana primitka zahtjeva.

U zahtjevu dužnosnik navodi da je, pored obnašanja dužnosti zastupnika u Hrvatskom saboru, aktivirao svoj mandat člana Vijeća Gradske četvrti Stenjevec u Gradu Zagrebu. Dužnosnik navodi da sukladno važećem općem aktu Grada Zagreba, članovi vijeća gradskih četvrti u Gradu Zagrebu imaju pravo na mjesečnu novčanu naknadu za rad u vijećima. Slijedom navedenog, dužnosnik traži mišljenje Povjerenstva smije li kao zastupnik u Hrvatskom saboru, primati naknadu za obavljanje navedene druge javne dužnosti.

Člankom 12. ZSSI-a propisano je da dužnosnici, koji za vrijeme obnašanja javne dužnosti primaju plaću za dužnost koju obnašaju, ne smiju primati drugu plaću ni naknadu za obnašanje druge javne dužnosti, osim ako je zakonom drugačije propisano.

Člankom 65. Zakona o lokalnoj i područnoj (regionalnoj) samoupravi („Narodne novine“ br. 33/01., 60/01., 129/05., 109/07., 125/08., 36/09., 36/09., 150/11., 144/12., 19/13.) propisano je da se u gradovima mogu statutom osnivati gradski kotarevi ili gradske četvrti kao posebni oblici mjesne samouprave i to za područje koje predstavlja gradsku, gospodarsku i društvenu cjelinu, a koje je povezano zajedničkim interesima građana. Sukladno stavku 3. istog članka toga Zakona, djelokrug, ovlasti i tijela gradskih četvrti uređuju se statutom grada shodno odredbama istog Zakona koje se odnose na mjesnu samoupravu u mjesnim odborima.

Člankom 74. stavkom 1. Statuta Grada Zagreba („Službeni glasnik Grada Zagreba“ broj 23/16.) propisano je da se na području Grada Zagreba osnivaju gradske četvrti i mjesni odbori kao oblici mjesne samouprave putem kojih građani sudjeluju u odlučivanju o poslovima iz samoupravnog djelokruga i lokalnim poslovima koji neposredno i svakodnevno utječu na njihov život i rad. Člankom 76. Statuta Grada Zagreba osnovano je na području Grada Zagreba 17 Gradskih četvrti, među kojima i Gradska četvrt Stenjevec.

Sukladno članku 77. Statuta Grada Zagreba, tijela gradske četvrti su vijeće gradske četvrti i predsjednik vijeća, pri čemu članove vijeća gradske četvrti biraju građani s područja gradske četvrti koji imaju biračko pravo i prebivalište na njezinu području, na neposrednim izborima tajnim glasovanjem

 Člankom 79. Statuta Grada Zagreba definiran je samoupravni djelokrug vijeća gradskih četvrti u dijelu u kojem donosi samostalne odluke, a među kojim nadležnostima se ističe donošenje programa održavanja komunalne infrastrukture i plana komunalnih aktivnosti za područje gradske četvrti. Člankom 80. Statuta Grada Zagreba definiran je široki krug pitanja samouprave u kojem vijeća gradskih četvrti podnose prijedloge gradonačelniku. Člankom 92. stavkom 1. Statuta Grada Zagreba propisano je da se sredstva za rad vijeća gradskih četvrti, odnosno sredstva za obavljanje poslova koji su iz samoupravnog djelokruga Grada Zagreba povjereni vijećima gradskih četvrti, osiguravaju se u gradskom proračunu.

 Sukladno članku 83. stavku 3. Statuta Grada Zagreba, predsjednik, potpredsjednik i članovi vijeća gradske četvrti imaju pravo na naknadu koju će utvrditi Gradska skupština.

 Na temelju članka 79. stavka 1. točke 1. Statuta Grada Zagreba, Vijeće Gradske četvrti Stenjevec donijelo je Pravila Gradske četvrti Stenjevec („Službeni glasnik Grada Zagreba“ broj 8/17.), kojima je u članku 20. također određeno da predsjednik, potpredsjednik i članovi vijeća gradske četvrti imaju pravo na naknadu koju će utvrditi Gradska skupština.

Povjerenstvo utvrđuje da članovi tijela mjesne samouprave, dakle i članovi Vijeća gradskih četvrti nisu dužnosnici u smislu ZSSI-a. Međutim, s obzirom na način izbora članova, nadležnosti i izvor financiranja gradskih četvrti, Povjerenstvo smatra da obavljanje dužnosti člana tijela navedenog oblika mjesne samouprave predstavlja obnašanje druge javne dužnosti u smislu ZSSI-a.

Povjerenstvo napominje da je člankom 13. stavkom 1. ZSSI-a propisano da za vrijeme obnašanja javne dužnosti na koju je izabran, odnosno imenovan, dužnosnik ne smije obnašati drugu javnu dužnost, osim ako je zakonom drugačije propisano.

Člankom 9. Zakona o izborima zastupnika u Hrvatski sabor („Narodne novine“, broj: 116/99., 109/00., 53/03., 69/03., 167/03., 44/06., 19/07., 20/09., 145/10., 24/11., 93/11. i 120/11.) propisane su nespojive dužnosti zastupnika u Hrvatskom saboru, među kojima dužnost predsjednika ili člana tijela jedinice mjesne samouprave nije propisana kao nespojiva dužnost.

S druge strane, Zakon o lokalnim izborima („Narodne novine“, broj: 144/12), kojim su propisana pravila izbora za predstavnička i izvršna tijela jedinica lokalne i područne (regionalne) samouprave, ne propisuje i izbor članova tijela mjesne samouprave pa u tom okviru taj Zakon niti drugi zakoni u Republici Hrvatskoj ne propisuju nespojive dužnosti članova tijela jedinica mjesne samouprave.

S obzirom da je odredbama članka 9. Zakona o izborima zastupnika u Hrvatski sabor izričito reguliran institut nespojivih dužnosti s dužnošću zastupnika u Hrvatskom saboru, Povjerenstvo tumači da je na taj način posebnim zakonskim odredbama, u smislu članka 13. stavka 1. ZSSI-a, zastupnicima u Hrvatskom saboru dopušteno istovremeno obnašanje onih dužnosti koje nisu izričito zabranjene.

Stoga prije davanja mišljenja o pitanju iz zahtjeva dužnosnika, Povjerenstvo smatra potrebnim ukazati da sukladno odredbama članka 13. stavka 1. ZSSI-a, dužnosnik Marko Sladoljev može istovremeno uz obnašanje dužnosti zastupnika u Hrvatskom saboru obnašati javnu dužnost člana Vijeća Gradske četvrti Stenjevec.

Uvidom u Izvješće o imovinskom stanju, koje je dužnosnik Marko Sladoljev podnio Povjerenstvu 21. listopada 2016.g. povodom ponovnog stupanja na dužnost zastupnika u Hrvatskom saboru, utvrđeno je da je dužnosnik naveo da navedenu dužnost obnaša profesionalno te da za obnašanje iste dužnosti prima plaću u mjesečnom neto iznosu od 13.383,04 kn

Člankom 2. stavkom 1. Zakona o pravima i dužnostima zastupnika u Hrvatskom saboru („Narodne novine“, broj 55/00., 107/01., 86/09., 91/10., 49/11. i 12/12.) propisano je da zastupnici u Hrvatskom saboru imaju pravo na plaću, mirovinu, naknade, ostala primanja i druga prava na osnovi obnašanja zastupničke dužnosti pod uvjetima i na način kako je utvrđeno posebnim propisima ako ovim Zakonom nije što drukčije određeno.

Člankom 3. točkom 1. istog Zakona propisano je da zastupnik na osnovi obnašanja zastupničke dužnosti uz prava i obveze utvrđene posebnim propisima ima pravo na plaću, odnosno razliku plaće ako je plaća (a ne naknada) koju zastupnik ostvaruje po drugoj osnovi manja. Prema tome, odredbe Zakona o pravima i dužnostima zastupnika u Hrvatskom saboru ne predviđaju niti reguliraju situaciju primanja novčane naknade za neku drugu javnu dužnost koju bi zastupnici obavljali.

Pored navedenog, potrebno je istaknuti da niti odredbama Zakona o obvezama i pravima državnih dužnosnika („Narodne novine“, broj101/98., 135/98., 105/99., 25/00., 73/00., 30/01., 59/01., 114/01., 153/02., 163/03., 16/04., 30/04., 121/05., 151/05., 141/06., 17/07., 34/07., 107/07., 60/08., 38/09., 150/11., 22/13., 102/14., 103/14., 03/15.) nije propisano pravo državnih dužnosnika, među kojima su i zastupnici u Hrvatskom saboru, da pored plaće koju primaju za profesionalno obnašanje državne dužnosti, primaju novčanu naknadu za istovremeno obnašanje druge javne dužnosti.

Iako je odredbom članka 83. stavka 3. Statuta Grada Zagreba propisano da članovi vijeća gradskih četvrti Grada Zagreba imaju pravo na naknadu sukladno odluci Gradske skupštine, s obzirom da se radi se o općem aktu manje pravne snage od zakona, ova odredba ne proizvodi pravni učinak iznimke od zabrane propisane člankom 12. ZSSI-a.

Slijedom navedenog, Povjerenstvo je utvrdilo da ne postoji odredba drugog zakona kojom je propisano niti samo pravo dužnosnika općenito niti konkretno zastupnika u Hrvatskom saboru da pored plaće za obnašanje navedene dužnosti mogu primati novčanu naknadu za obnašanje druge javne dužnosti pa tako niti za obnašanje javne dužnosti člana vijeća gradske četvrti.

Stoga Povjerenstvo tumači da, na temelju članka 12. ZSSI-a, dužnosnik Marko Sladoljev, koji prima plaću za obnašanje dužnosti zastupnika u Hrvatskom saboru, ne smije primati naknadu za obnašanje javne dužnosti člana Vijeća Gradske četvrti Stenjevec.

Slijedom svega navedenog, Povjerenstvo je dalo mišljenje kao u izreci ovog akta.

 PREDSJEDNICA POVJERENSTVA

 Nataša Novaković, dipl.iur.

Dostaviti:

1. Dužnosnik Marko Sladoljev, elektroničkom dostavom

2. Objava na internetskoj stranici Povjerenstva

3. Pismohrana